Predkladacia správa

Slovenská republika sa stala po rozdelení bývalej Českej a Slovenskej Federatívnej Republiky vlastníkom jednej tretiny pohľadávok štátu voči zahraničiu, ktoré vznikli v období existencie ČSSR a ČSFR.

Vychádzajúc z podpísaného „Dodatku č. 1 k Dohode medzi vládami Slovenskej republiky a Českej republiky o prevode vládnych pohľadávok voči zahraničiu do kompetencie Slovenskej republiky a Českej republiky a  o  zabezpečení vnútorného financovania poskytnutých vládnych úverov zo dňa 7. apríla 1993“ ako aj „Protokolu medzi Ministerstvom financií Slovenskej republiky a Ministerstvom financií Českej republiky voči zahraničiu“  zo dňa 1. februára 1999 a v nadväznosti na „Zásady vlády Slovenskej republiky pre postupy pri správe a vysporiadaní pohľadávok Slovenskej republiky v zahraničí“, schválené uznesením vlády č. 519 dňa 6. júla 2000 Ministerstvo financií Slovenskej republiky predkladá vláde Slovenskej republiky na prerokovanie a schválenie materiál „Návrh na vysporiadanie pohľadávky Slovenskej republiky voči Indickej republike, ktorá vznikla z titulu podielu SR na menovej zaisťovacej doložke vyreklamovanej Československou obchodnou bankou, a.s. Praha od Reserve Bank of India“.
   Podiel SR na menovej zaisťovacej doložke vyreklamovanej Československou obchodnou bankou, a.s., Praha od Reserve Bank of India je 263.937.848,50 INR, t.j. 211.150.278,80 SKK a predstavuje pre SR mimoriadny príjem, nakoľko stav pohľadávky voči Indickej republike k 31.12.2004, resp. 2005 bol nulový a Indická republika túto pohľadávku SR uznala až v roku 2006 na základe aktivít ČSOB, a.s. Praha. Termín vysporiadania tejto pohľadávky s minimálnym čistým inkasom 65% (cca. 137,3 mil. SKK) bude stanovený v zmluve medzi ČSOB, a.s. Praha a poverenou organizáciu, na uzavretie ktorej vydá pre ČSOB, a.s. Praha mandát Ministerstvo financií SR.
V nadväznosti na Metodický pokyn pre prípravu a predkladanie materiálov na rokovanie vlády Slovenskej republiky možno konštatovať, že predkladaný materiál pozitívne ovplyvní príjmy štátneho rozpočtu, nemá environmentálny vplyv a ani vplyv na zamestnanosť.

Materiál bol predložený v zjednodušenom postupe na pripomienkové konanie členom Poradného   orgánu   ministra   financií  SR   pre  riešenie  finančných   otázok   vyplývajúcich z medzivládnych úverových, clearingových, barterových a iných dohôd, ktoré nahradilo medzirezortné pripomienkové konanie. V súlade s odporúčaním 82. zasadnutia tohto Poradného orgánu je tento materiál predkladaný na rokovanie vlády Slovenskej republiky bez rozporov.